**OBRAZLOŽENJE FINANCIJSKOG PLANA ZA 2016. GODINU**

Lokalna akcijska grupa Vuka – Dunav je neprofitna organizacija i kao takva vodi neprofitno računovodstvo sukladno Zakonu o financijskom poslovanju i računovodstvu neprofitnih organizacija (NN br. 121/2014). LAG Vuka - Dunav svoje poslovanje obavlja preko žiro računa otvorenog u Hypo Alpe-Adria-Bank d.d. za sredstva namijenjena za financiranje osnovne i gospodarske djelatnosti.

**PRIHODI 2016. GODINE**

**1. Prihodi od prodaje roba i pružanja usluga (gospodarska djelatnost) na računu skupine 31**

LAG na temelju članka 7. stavka 2. Statuta LAG-a Vuka – Dunav (17. veljače 2015. godine) obavlja gospodarsku djelatnost pružanja usluga izrade projektne i druge dokumentacije za prijavu na natječaje te izrade studija, elaborata, programa i drugih strateških dokumenata, a sukladno posebnim propisima kojima se uređuju uvjeti za obavljanje te vrste djelatnosti. Financijskim planom nije predviđeno ostvarivanje prihoda od prodaje roba i pružanja usluga te iz tog razloga nisu planirane posebne stavke rashoda iz gospodarske djelatnosti.

**2. Prihodi od članarina i članskih doprinosa na računu skupine 32**

Ukupni prihodi od članarina koji se očekuju u 2016. godinu odnose se na prihode koje LAG Vuka – Dunav ostvaruje temeljem uplata članova gospodarskog, civilnog i javnog sektora. Prema Odluci Upravnog odbora LAG-a od 17. veljače 2015. godine, članarina za fizičke osobe iznosi 100,00 kuna, za pravne osobe i udruge 200,00 kuna te 2,00 kune po stanovniku za jedinice lokalne samouprave. Financijskim planom za 2016. godinu predviđeno je ostvarivanje prihoda od članarina u iznosu od 115.333,00 kuna.

**3. Prihodi od financijske imovine na računu skupine 34**

 Prihodi od financijske imovine na računu skupine 34 planirani su u iznosu od 60,00 kuna, a odnose se na prihode od kamata na deponirana sredstva u Hypo Alpe-Adria-Bank d.d..

**4. Prihodi od donacija na računu skupine 35**

Prihodi od donacija na računu skupine 35 planirani su u iznosu od 30.000,00 kuna a odnose se na prihode koji se ostvaruju iz proračuna jedinica lokalne samouprave za institucionalnu podršku u 2016. godini.

**5. Ostali prihodi na računu skupine 36**

Ostali prihodi na računu skupine 36 planirani su u iznosu od 70.000,00 kuna. Prihodi obuhvaćaju refundaciju sredstava od Agencije za plaćanja u poljoprivredi, ribarstvu i ruralnom razvoju temeljem Ugovora o dodjeli sredstava iz Ipard programa za sufinanciranje LAG-a broj 12/2014 i aneksa Ugovora o dodjeli sredstava iz Ipard programa za sufinanciranje LAG-a broj 12/2014/001 i 12/2014/002 za četvrti kvartal 2015. godine .

Ukupno planirani prihodi za 2016. godinu iznose 215.393,00 kuna.

**RASHODI 2016. GODINE**

**1. Rashodi za radnike na računu skupine 41**

Rashodi za radnike na računu skupine 41 obuhvaćaju rashode vezane za neto plaću na temelju osnovne djelatnosti, neto plaću na temelju gospodarske djelatnosti, ostale rashode za radnike što se odnosi na darove za radnike u naravi za Uskrs i Božić i doprinose na plaću za zdravstveno osiguranje, zapošljavanje, mirovinsko osiguranje, troškove ozljeda na radu te porez i prirez.

Rashodi za radnike predviđeni su u visini 82.000,00 kuna. Rashodi za plaće radnika planirani su u iznosu od 50.000,00 kuna, ostali rashodi za radnike planirani su u iznosu od 2.000,00 kuna, a za doprinose na plaće planirani su rashodi u visini 30.000,00 kuna.

**2. Materijalni rashodi na računu skupine 42**

Materijalni rashodi na računu skupine 42 predviđeni su u ukupnom iznosu od 155.300,00 kuna.

Rashodi za službena putovanja na računu 4211 iznose 10.000,00 kuna, rashodi za naknade za prijevoz, za rad na terenu i odvojeni život na kontu 4212 iznose 2.000,00 kuna, rashodi za naknade članovima u predstavničkim i izvršnim tijelima, povjerenstvima i slično na kontu 422 iznose 6.000,00 kuna, rashodi za naknade ostalim osobama izvan radnog odnosa iznose 4.500,00 kuna.

 Na računu podskupine 425 ubrajamo rashode za usluge koji su planirani u iznosu od 35.000,00 kuna, a odnose na troškove telefona, usluge knjigovodstvenog stručnjaka, usluge računalnih stručnjaka, računovodstvene usluge, usluge održavanja i uređivanja, usluge promidžbe i informiranja i grafičke usluge.

Na kontu 4257 računskog plana posebno ističemo intelektualne i osobne usluge koji su predviđeni u visini od 75.000,00 kuna. Od toga će iznos od 62.500,00 kuna biti utrošen za izradu dijela Lokalne razvojne strategije 2014-2020 po Ugovoru sklopljenim sa Ekonomskim fakultetom u Osijeku, a ostatak sredstava planira se utrošiti za pojedinačne radionice u svrhu izrade strategije te plaćanje usluga temeljem faktura i ugovora o djelu.

Rashodi za materijal i energiju na računu 426 planirani su u iznosu od 18.000,00 kuna, reprezentacije na računu 4292 planirane su u iznosu od 3.000,00 kuna, rashodi za članarine za Hrvatsku mrežu za ruralni razvoj i Mrežu za održivi razvoj na računu 4293 planirana je u iznosu od 1.800,00 kuna.

**3. Rashodi amortizacije na računu skupine 43**

Rashodi amortizacija do propisanih stopa za 2016. godinu planirani su u iznosu od 5.000,00 kuna.

**4. Financijski rashodi na računu skupine 44**

Financijski rashodi na računu skupine 44 obuhvaćaju rashode za bankarske usluge, usluge platnog prometa i zatezne kamate, osim onih u vezi sa zajmovima i kreditima koji iznose 3.000,00 kuna.

Ukupno planirani rashodi za 2016. godinu iznose 245.300,00 kuna.

**MANJAK / VIŠAK PRIHODA 2016. GODINE**

Ukupno planirani prihodi za 2016. godinu iznose 215.393,00 kuna.

Ukupno planirani rashodi za 2016. godinu iznose 245.300,00 kuna.

Ukupno višak prihoda iz prethodnog razdoblja iznosi 36.495,00 kuna.

Za 2016. godinu temeljem planiranih prihoda i rashoda očekivan je višak prihoda u iznosu od 6.588,00 kune koji će se prenijeti i trošiti u 2017. godini.

U Antunovcu, 12. studeni 2015. godine

 Predsjednica LAG-a Vuka –Dunav

 Nataša Tramišak, mag.iur.